100 കോടി ഡോസ് വാക്സിനേഷന് കരുത്തിന്റെ കൈയൊപ്പുമായി ടീം ഇന്ത്യ അതിവേഗം പരിവര്ത്തനത്തിന് വിധേയമാകുന്ന അജ്ഞാത ശത്രുവിനെതിരായ പോരാട്ടത്തിലെ നാഴികക്കല്ലാണ് ഇന്നലെ 100 കോടി ഡോസ് വാക്സിനേഷന് പൂര്ത്തിയാക്കി ഇന്ത്യ കൈവരിച്ച നേട്ടം. 100 വര്ഷത്തിന് ശേഷം 2020 ന്റെ തുടക്കത്തില് മനുഷ്യന് പകര്ച്ചവ്യാധിയെ നേരിട്ടത് തികച്ചും അപ്രതീക്ഷിതമായിട്ടാണ്. വൈറസ് അജ്ഞാതവും അദൃശ്യവുമായി തുടരുമ്ബോഴും ലോകത്തിലെ ഏറ്റവും വലിയ പ്രതിരോധ കുത്തിവയ്പ് പദ്ധതിയിലൂടെ ഉത്കണ്ഠകളെ വകഞ്ഞുമാറ്റി നാം മുന്നോട്ടു കുതിച്ചു. വാക്സിനേഷന് ആരംഭിച്ച് ഏകദേശം ഒന്പത് മാസത്തിനുള്ളില് 100 കോടി ഡോസുകള് പൂര്ത്തിയാക്കിയത് കൊവിഡ് പ്രതിരോധത്തില് നിര്ണായകമാണ്. സമൂഹത്തിലെ നിരവധി വിഭാഗങ്ങള് കൂട്ടായി നടത്തിയ യഥാര്ത്ഥ ഭഗീരഥ പ്രയത്നമാണിത്. അവിശ്വാസവും പരിഭ്രാന്തിയും സൃഷ്ടിക്കാന് പലരും ശ്രമിച്ചിട്ടും വാക്സിനില് ജനങ്ങള്ക്കുള്ള വിശ്വാസവും ആരോഗ്യപ്രവര്ത്തകരുടെ കൂട്ടായ ശ്രമവുമാണ് വിജയം കൈവരിക്കാന് തുണയായത്. വിദേശബ്രാന്ഡുകളെ വിശ്വസിക്കുന്നവര് പോലും കൊവിഡ് വാക്സിന്റെ കാര്യം വന്നപ്പോള് ഏകകണ്ഠമായി മെയ്ഡ് ഇന് ഇന്ത്യ വാക്സിനുകളെ വിശ്വസിച്ചു. ഇതു നിര്ണായക പരിവര്ത്തനമാണ്. പൊതുലക്ഷ്യത്തിനായി പൗരന്മാരും സര്ക്കാരും ഒത്തുചേര്ന്നാല് ഇന്ത്യയ്ക്ക് ഏതു ലക്ഷ്യവും കൈവരിക്കാനാകുമെന്ന് തെളിഞ്ഞു. വാക്സിനേഷന് തുടങ്ങിയപ്പോള് 130 കോടി ഇന്ത്യക്കാര്ക്ക് അതു നല്കാന് 34 വര്ഷം എടുക്കുമെന്ന് സംശയിച്ചവരുണ്ട്. ആളുകള് മുന്നോട്ട് വരില്ലെന്ന് മറ്റു ചിലര് പറഞ്ഞു. വാക്സിനേഷന് പ്രക്രിയയില് ഗുരുതരമായ കെടുകാര്യസ്ഥതയും അരാജകത്വവും ആരോപിച്ചവരുമുണ്ട്. വാക്സിന് വിതരണ ശൃംഖലകള് കൈകാര്യം ചെയ്യാനാകില്ലെന്നും ചിലര് പറഞ്ഞു. ജനതാ കര്ഫ്യൂവും തുടര്ന്നുള്ള ലോക്ക്ഡൗണുകളും പോലെ ജനങ്ങളെ വിശ്വാസത്തിലെടുത്താല് നല്ല ഫലം കിട്ടുമെന്നതിന് വാക്സിനേഷനും തെളിവായി. എല്ലാവരും സ്വയം ഉത്തരവാദിത്തം ഏറ്റെടുക്കുമ്ബോള്, ഒന്നും അസാദ്ധ്യമല്ല. ആരോഗ്യ പ്രവര്ത്തകര് കുന്നുകളും നദികളും താണ്ടിയാണ് കുത്തിവയ്പ് നല്കിയത്. വികസിത രാജ്യങ്ങളുമായി താരതമ്യപ്പെടുത്തുമ്ബോള് വാക്സിനോടുള്ള സംശയം ഇന്ത്യയില് കുറവാണെന്നത് വലിയ കാര്യമാണ്. മുന്ഗണന നല്കണമെന്ന് പലദിക്കില് നിന്നും സമ്മര്ദ്ദങ്ങളുണ്ടായെങ്കിലും സര്ക്കാരിന്റെ മറ്റ് പദ്ധതികളെപ്പോലെ കുത്തിവയ്പിലും വി.ഐ.പി സംസ്കാരം ഉണ്ടാകില്ലെന്ന് സര്ക്കാര് ഉറപ്പുവരുത്തി. 2020 ല് ലോകമെമ്ബാടും കൊവിഡ് ആഞ്ഞടിച്ചപ്പോള് വാക്സിനുകളുടെ അനിവാര്യത മനസിലാക്കി ഞങ്ങള് നേരത്തെ തയ്യാറെടുപ്പ് തുടങ്ങി. വിദഗ്ദ്ധ ഗ്രൂപ്പുകള് രൂപീകരിച്ച് 2020 ഏപ്രില് മുതല് ഒരു രൂപരേഖ തയ്യാറാക്കി. ഏതാനും രാജ്യങ്ങള് മാത്രമാണ് നിലവില് സ്വന്തമായി വാക്സിന് വികസിപ്പിച്ചത്. 180 ലധികം രാജ്യങ്ങള് മറ്റുള്ളവരെ ആശ്രയിക്കുന്നു. വാക്സിനുകളുടെ വിതരണത്തിനായി ഇപ്പോഴും കാത്തിരിക്കുന്ന രാജ്യങ്ങളുണ്ട്. ഇന്ത്യയ്ക്ക് സ്വന്തമായി ഒരു വാക്സിന് ഇല്ലായിരുന്നെങ്കില് വലിയ ജനസംഖ്യയ്ക്ക് ആവശ്യമായ കുത്തിവയ്പ് നല്കാന് കഴിയുമായിരുന്നില്ല. ഇവിടെയാണ് അവസരത്തിനൊത്ത് ഉയര്ന്ന ഇന്ത്യന് ശാസ്ത്രജ്ഞരും സംരംഭകരും അഭിനന്ദനം അര്ഹിക്കുന്നത്. വാക്സിനുകളില് ഇന്ത്യ ശരിക്കും ആത്മനിര്ഭര് ആകുന്നത് അവരുടെ കഴിവും കഠിനാദ്ധ്വാനവും കാരണമാണ്. വലിയ ജനസംഖ്യയുടെ ആവശ്യങ്ങള് നിറവേറ്റാനാകുമെന്ന് വാക്സിന് നിര്മ്മാതാക്കളും തെളിയിച്ചു. സര്ക്കാരുകള് പുരോഗതിയെ തടസപ്പെടുത്തുന്നവര് എന്ന ആരോപണം നേരിട്ട രാജ്യത്ത് കുതിപ്പും പ്രാപ്തിയും ഉണ്ടാക്കുന്ന സര്ക്കാരാണ് ഇന്നുള്ളത്. സര്ക്കാര് ആദ്യ ദിവസം മുതല് വാക്സിന് നിര്മ്മാതാക്കളുമായി പങ്കാളിത്തം സ്ഥാപിച്ച് ഗവേഷണം, ധനസഹായം തുടങ്ങിയ പിന്തുണ ഉറപ്പാക്കി. എല്ലാ മന്ത്രാലയങ്ങളും ഒത്തുചേര്ന്ന് തടസങ്ങള് ഒഴിവാക്കി. ഉത്പാദിപ്പിക്കുന്ന വാക്സിനുകള് ഇന്ത്യയെ പോലുള്ള വലിയൊരു രാജ്യത്ത് കൃത്യമായി എത്തിക്കാനും അതിനുള്ള സൗകര്യങ്ങള് ഏര്പ്പെടുത്തുന്നതിലും ശ്രദ്ധിക്കേണ്ടതുണ്ട്. വാക്സിന് വയലുകള് ചെറുകുപ്പികള് പൂനെയിലോ ഹൈദരാബാദിലോ ഉള്ള ഒരു പ്ലാന്റില് നിന്ന് സംസ്ഥാനത്തെ ഒരു ഹബ്ബിലേക്ക് അയയ്ക്കുന്നു, അവിടെ നിന്ന് ജില്ലാ ഹബ്ബിലും പിന്നീട് ഒരു വാക്സിനേഷന് കേന്ദ്രത്തിലും എത്തും. വിമാനങ്ങളും ട്രെയിനുകളും ആയിരക്കണക്കിന് ട്രിപ്പുകള് നടത്തിയാണ് ഇതു സാദ്ധ്യമാക്കുന്നത്. ഈ യാത്രയിലുടനീളം, താപനില ക്രമീകരിച്ച് നിലനിറുത്താന് ഒരു ലക്ഷത്തിലധികം കോള്ഡ് ചെയിന് ഉപകരണങ്ങള് ഉപയോഗിച്ചു. വാക്സിനുകളുടെ വിതരണം സംബന്ധിച്ച് സംസ്ഥാനങ്ങളെ മുന്കൂട്ടി അറിയിച്ചു. അങ്ങനെ അവര്ക്ക് മുന്കൂട്ടി ആസൂത്രണം ചെയ്യാനും വാക്സിനുകള് എത്തിക്കാനും കഴിഞ്ഞു. സ്വതന്ത്ര ഇന്ത്യയുടെ ചരിത്രത്തിലെ അത്യപൂര്വമായ ഒരു നടപടിയാണിത്. കോവിന് പോര്ട്ടലിലെ കരുത്തുറ്റ സാങ്കേതിക പ്ലാറ്റ്ഫോം വാക്സിനേഷന് നടപടികളുടെ ഗതി കൃത്യമായി ട്രാക്ക് ചെയ്തു. തുല്യത ഉറപ്പാക്കി. പക്ഷപാതിത്വം ഒഴിവാക്കാനും മുന്ഗണന ഉറപ്പാക്കാനും സാധിച്ചു. ഒരു പാവപ്പെട്ട തൊഴിലാളിക്ക് സ്വന്തം ഗ്രാമത്തില് ആദ്യത്തെ ഡോസും ജോലി ചെയ്യുന്ന നഗരത്തില് രണ്ടാമത്തെ ഡോസും എടുക്കാന് കഴിയുമെന്ന് ഉറപ്പാക്കി. ക്യൂആര് കോഡ് സര്ട്ടിഫിക്കറ്റുകള് പരിശോധനാക്ഷമത ഉറപ്പുവരുത്തി. ലോകത്തിന് തന്നെ ഇതൊരു മാതൃകയാണ്. നമ്മുടെ രാജ്യം മുന്നേറുന്നത് 130 കോടി ജനങ്ങള് അടങ്ങിയ ടീം ഇന്ത്യ മൂലമാണെന്ന് 2015 ലെ സ്വാതന്ത്ര്യദിന പ്രസംഗത്തില് ഞാന് പറഞ്ഞിരുന്നു. ജനങ്ങളുടെ പങ്കാളിത്തമാണ് ജനാധിപത്യത്തിന്റെ ഏറ്റവും വലിയ ശക്തി. 130 കോടി ഇന്ത്യക്കാര് ഒന്നിച്ചു നീങ്ങിയാല് രാജ്യം ഓരോ നിമിഷവും 130 കോടി ചുവടുകള് മുന്നോട്ട് വയ്ക്കും. കൊവിഡ് കുത്തിവയ്പ് ഈ ടീം ഇന്ത്യയുടെ ശക്തി വീണ്ടും തെളിയിച്ചു. ജനാധിപത്യ രാജ്യത്തിന് ഇതും സാധിക്കുമെന്നും നാം കാണിച്ചു കൊടുത്തു. ലോകത്തിലെ ഏറ്റവും വലിയ വാക്സിനേഷന് നടപടിയിലൂടെ നേടിയ വിജയം ജനസേവനത്തിന്റെ പുതിയ മുഖങ്ങള് സൃഷ്ടിക്കാന് പ്രേരകമാകട്ടെ.